1. **Almennt**

Carbfix er dótturfélag Orkuveitu Reykjavíkur (OR) og sér um niðurdælingu á koldíoxíði og veitir ráðgjöf á því sviði bæði innanlands og utan með það að markmiði að draga úr losun gróðurhúsalofttegunda og sporna gegn loftslagsbreytingum. Þá sinnir fyrirtækið nýsköpun og tækniþróun á sviði kolefnisförgunar- og bindingar.

Á milli Carbfix og viðskiptavina er samningssamband um veitingu á þjónustu og ráðgjöf á sviði kolefnisförgunar og -bindingar. Svo unnt sé að veita og afhenda hana þarf fyrirtækið að afla, skrá, vista og vinna persónuupplýsingar um viðskiptavini þannig að Carbfix geti uppfyllt skyldur sínar gagnvart viðkomandi viðskiptavini. Ekki er um vinnslu viðkvæmra persónu­upp­lýsinga að ræða.

Gagnvart viðskiptavini ábyrgist Carbfix að öll vinnsla persónuupplýsinga af hálfu fyrirtækisins samræmist Stefnu Carbfix um upplýsingaöryggi og persónuvernd ([STE-450](http://handbok.or.is/openFromWord.aspx?docname=STE-450)), lögum um persónuvernd og vinnslu persónuupplýsinga og reglum sem settar eru samkvæmt þeim. Í skjali þessu sem sett er til fyllingar stefnunni er að finna upplýsingar og fræðslu um þau atriði sem Carbfix ber að veita vegna öflunar og vinnslu persónuupplýsinga um viðskiptavini.

1. **Tilgangur vinnslu persónuupplýsinga um viðskiptavini**

Carbfix safnar og vinnur tilgreindar persónuupplýsingar um viðskiptavini í þeim tilgangi að geta veitt honum þá þjónustu sem samið er um að Carbfix veiti og innheimt fyrir þá þjónustu áskilið endurgjald. Einnig svo unnt sé að tryggja ætíð bæði bestu mögulegu gæði þjónustu.

Einnig kann að vera unnið með persónuupplýsingar í þeim tilgangi að greina markaðsleg tækifæri með það fyrir augum að bjóða viðbótar þjónustu eða nýja þjónustu.

Tilgangur með vinnslu persónuupplýsinga getur einnig verið annar en greint er frá hér að framan. Til dæmis heldur Carbfix úti rafrænni vöktun þar sem tilgangurinn er sértækur hverju sinni en slík vinnsla fer einkum fram til að tryggja öryggi starfsfólks, gæði þjónustu og í öryggis- og eignavörsluskyni: Myndavélaeftirlit í og við mannvirki Carbfix og OR samstæðu, símavöktun í þjónustuveri, ökuritar í bifreiðum og með talstöðvum á Tetra samskiptakerfinu. Um rafræna vöktun gilda reglur persónuverndar um rafræna vöktun og leiðbeiningarskjöl í rekstrarhandbók Carbfix, en þar er fjallað m.a. um tilgang vöktunar hverju sinni, hverjir sæti henni, hvar og hvenær henni er beitt, hverjar skyldur Carbfix eru í þeim efnum og hver réttindi starfsfólks eru.

Carbfix ábyrgist að persónuupplýsingar um viðskiptavini verði ekki notaðar í öðrum tilgangi en þeim sem afmarkaður er hér að framan nema með fullri vitneskju og eða samþykki við­skipta­vinar.

1. **Á hvaða heimild byggir vinnsla persónuupplýsinga um viðskiptavini**

Vinnsla persónuupplýsinga um viðskiptavini er einkum nauðsynleg vegna framkvæmdar á samningi milli Carbfix og viðkomandi einstaklings eða lögaðila sem einstaklingur starfar fyrir um veitingu fyrirtækisins á ráðgjöf eða þjónustu. Að auki kann einhver vinnsla að byggjast á lögum, t.a.m. lögum um opinber skjalasöfn nr. 77/2014, lögum um bókhald nr. 145/1994 og lögum um ársreikninga nr. 3/2006.

Þar sem samþykki er grundvöllur vinnslu persónuupplýsinga gilda um það sérstakir skilmálar sem viðkomandi einstaklingur hefur undirgengist þegar hann veitti samþykkið. Slíkum skilmálum verður ekki breytt nema að fengnu samþykki viðkomandi aðila.

1. **Tegund persónuupplýsinga sem unnið er með**

Carbfix safnar og vinnur einkum úr eftirfarandi upplýsingum um viðskiptavini sína og starfsfólk þeirra:

* 1. Nafn
	2. Kennitala
	3. Heimilisfang
	4. Símanúmer
	5. Netfang
	6. Bankareikninga ef við á
	7. Samskiptaupplýsingar
	8. Gæslumyndavélar á almennum svæðum í og við starfsstöðvar

Þegar viðskiptavinur á í samskiptum við Carbfix á samfélagsmiðlum gilda reglur viðkomandi miðils um vernd og vistun persónuupplýsinga. Þar sem við á færir Carbfix viðkomandi samskipti / upplýsingar yfir í sín kerfi og fer þar um vernd og vistun þeirra skv. persónuverndarstefnu Carbfix og reglum settum til innleiðingar á henni.

1. **Vefkökur**

Carbfix safnar upplýsingum með notkun á vafrakökum. Vafrakökur eru litlar textaskrár sem geymdar eru á vafra notenda. Við notum vafrakökur á vefsíðu okkar til að auðkenna notendur. Notkun á vafrakökum gerir okkur því kleift að veita notendum betri upplifun og stuðla að frekari þróun vefsíðunnar.

Carbfix styðst við ýmsar tegundir vafrakakna á vefsíðu sinni, en þær er í fyrsta lagi nauðsynlegar vafrakökur sem tryggja rétta virkni vefsíðunnar. Í öðru og þriðja lagi tölfræði- og stillingavafrakökur sem safna nafnlausum tölfræðiupplýsingum og muna stillingar notenda á vefsíðunni og í fjórða lagi vafrakökur sem notaðar eru í markaðslegum tilgangi, en þær safna upplýsingum um virkni notenda í þeim tilgangi að sníða auglýsingar og annað efni að hverjum notanda.

Fyrir nánari upplýsingar um vinnslu persónuupplýsinga hjá Carbfix með vafrakökum vísast til fræðslu um vafrakökur á vefsíðu fyrirtækisins.

1. **Viðtakendur persónuupplýsinga um viðskiptavini og starfsfólk þeirra**

Upplýsingar um viðskiptavini eru vistaðar hjá Carbfix eða á vegum fyrirtækisins á Íslandi eða hjá samstarfsaðila innan EES-svæðisins þar sem reglur um meðferð persónuupplýsinga eru þær sömu og á Íslandi. Persónuupplýsingar verða ekki afhentar þriðja aðila nema á grundvelli laga­heim­ildar, stjórnvaldsfyrirmæla, dómsúrskurðar, vinnslusamnings eða samþykkis við­skipta­vinar.

1. **Varðveislutími - Hversu lengi persónuupplýsingar um viðskiptavini eru varðveittar**

Carbfix vistar persónuupplýsingar í þann tíma sem lög gera ráð fyrir og nauðsynlegt er m.v. tilgang vinnslunnar. Þar sem Carbfix er í eigu opinberra aðila lýtur fyrirtækið lögum um opinber skjalasöfn og ber því varðveislu- og skilaskyldu samkvæmt þeim. Eru fyrirtækinu því ákveðnar hömlur settar hvað eyðingu gagna varðar. Þeim gögnum sem heimild stendur til að eytt verði skv. sérstöku leyfi Borgarskjalasafns verður eytt í samræmi við veitta heimild hverju sinni.

1. **Réttur viðskiptavinar eða starfsfólks hans til andmæla, til aðgangs, leiðréttingar og eyðingar/takmörkunar vinnslu**

Viðskiptavinur eða starfsmaður hans hefur rétt til að andmæla söfnun Carbfix á persónuupplýsingum telji hann að hún samræmist ekki tilgangi hennar, meðalhófs sé ekki gætt eða ef hann telur að ná megi sama tilgangi með vægari hætti.

Viðskiptavinur eða starfsmaður hans getur óskað eftir því að fá upplýsingar um þá vinnslu sem á sér stað hjá Carbfix um hann enda standi hagsmunir annarra ekki í vegi fyrir því. Beiðni þar um skal afgreidd eins fljótt og auðið er og ekki síðar en innan mánaðar frá móttöku beiðni viðskiptavinar þar um.

Viðskiptavinur eða starfsmaður hans kann að eiga rétt á að krefjast þess að röngum, villandi eða ófullkomnum persónu­upplýsingum um sig verði leiðréttar og eða þeim eytt.

1. **Réttur viðskiptavinar til að leggja fram kvörtun og athugasemdir**

Vilji viðskiptavinur eða starfsmaður hans koma andmælum, kvörtun eða athugasemdum á framfæri vegna vinnslu persónuupplýsinga skal henni beint að fyrirtækinu. Sé ekki brugðist við af hálfu viðkomandi einingar getur viðskiptavinur leitað til persónuverndarfulltrúa samstæðu OR, personuverndarfulltrui@or.is (sjá nánar hér að neðan).

Viðskiptavini er einnig heimilt að bera vinnslu persónuupplýsinga undir Persónuvernd (www.personuvernd.is)

1. **Nákvæmni og áreiðanleiki upplýsinga**

Carbfix ber ábyrgð á áreiðanleika upplýsinga og að upplýsingar um viðskiptavin og eða starfsfólk þeirra séu ávallt upp­færðar í samræmi við tilkynningar hans um breytingar og að teknu tilliti til tilgangs vinnslunnar.

Viðskiptavinur og starfsfólk þeirra ber ábyrgð á að upplýsa Carbfix um breytingar sem gera þarf á upplýsingum um hann.

1. **Öryggi persónuupplýsinga um viðskiptavini og starfsfólk þeirra**

Carbfix tryggir öryggi persónuupplýsinga með tæknilegum og skipulagslegum ráðstöfunum. Um þær ráðstafanir er fjallað nánar í upplýsingaöryggisstefnu Carbfix og viðeigandi leið­beininga­skjölum í rekstrarhandbók Carbfix.

Aðgangur að persónuupplýsingum um viðskiptavini er takmarkaður við það starfsfólk, sem nauðsynlega þarf slíkan aðgang til að ná fram tilgangi vinnslunnar. Starfsfólk er upplýst og meðvitað um skyldu þeirra til að viðhalda trúnaði og öryggi persónuupplýsinga sem þeir hafa aðgang að. Trúnaður og þagnarskylda þeirra gildir áfram þótt látið sé af störfum.

Stjórnunarkerfi upplýsingaöryggis er byggt upp samkvæmt ÍST ISO/IEC 27001:2017 staðlinum. Öryggisráðstafanir í starfsemi OR eru innleiddar í samræmi við staðalinn. Stjórnunarkerfið er vottað af faggiltum vottunaraðila (BSI).

Að öðru leyti en kveðið er á um hér að framan fer um meðferð persónuupplýsinga um starfsfólk skv. lögum nr. 90/2018 um persónuvernd og vinnslu persónuupplýsinga, og ráðstöfunum sem innleiddar eru af hálfu OR og dótturfélaga á grundvelli þeirra.

Persónuverndarfulltrúi OR er Hörður Helgi Helgason, lögmaður á Landslögum, Borgartúni 26, 105 Reykjavík. Sími 520-2900, personuverndarfulltrui@or.is.

1. **Tilvísanir**

[STE-450](http://handbok.or.is/openFromWord.aspx?docname=STE-450); Stefna Carbfix um upplýsingaöryggi og persónuvernd.